21.04.17 15:23 | Päivittäiset raha-asiat

Päivitys uutiseen 23.4.2017 klo 11:40:

Osa tänään 23.4.2017 palvelukatkon aikana tehtävistä IT-huoltotöistä on saatu valmiiksi. Korttimaksut toimivat normaalisti ja korteilla voi nostaa ja tallettaa käteistä automaateilla.

Aiempi uutinen 21.4.2017:

Nordealla on Suomessa lähes kaikki palvelut kattava palvelukatko sunnuntaina 23. huhtikuuta 2017. Palvelukatko alkaa aamuyöllä kello 04.00 ja sen arvioidaan päättyvän noin kello 18.00. Katko palveluissa johtuu huolto- ja päivitystöistä pankin IT-järjestelmissä. Kaikkia teknisiä huoltotöitä ei voida valitettavasti tehdä ilman vaikutuksia asiakkaisiin.

Palvelukatkon aikana Nordean korteilla ei voi nostaa käteistä, eikä Nordean pankkitunnuksia voi käyttää sähköiseen tunnistautumiseen. Verkko- ja mobiilipankit ovat pois käytöstä katkon ajan. Korttimaksaminen onnistuu rajoitetusti kaupoissa ja kylmäasemilla, mutta siinä voi esiintyä hitautta eikä maksaminen välttämättä onnistu.

Palvelukatko vaikuttaa myös henkilöasiakkaiden Nordea 24/7 asiakaspalveluun numerossa 0200 3000 sekä yritysten Nordea Business Center asiakaspalveluun numerossa 0200 2121. Asiakaspalvelussa ei voi katkon aikana hoitaa henkilökohtaisia pankkiasioita, koska asiakas ei voi tunnistautua palveluun pankkitunnuksillaan.

Seuraavat palvelut ovat poissa käytöstä palvelukatkon ajan sunnuntaina 23.4. klo 04 lähtien:

Käteisen nosto ja tallettaminen automaateilla

Käteisen nosto kauppojen kassalta

Korttimaksaminen suurelta osin

Verkkopankki (henkilö- ja yritysasiakkaat)

Laskunmaksuautomaatit

Mobiilipankit (henkilö- ja yritysasiakkaat)

Tunnistautuminen tunnuslukukortilla, tunnuslukusovelluksella ja tunnuslukulaitteella

E-maksu

E-tunniste (esimerkiksi julkisten palveluiden käyttö Nordean pankkitunnuksilla)

Maksuliikenne ja maksupalvelut

Nordea Pay, Nordea Investor ja Siirto

Katko koskee myös Nordea Rahoituksen palveluita sekä maksukortteja, kuten Stockmann Mastercard, Finnair Plus Mastercard ja TUOHI Mastercard.

Palvelukatkoon kannattaa varautua nostamalla etukäteen tarpeeksi käteistä sekä hoitamalla päivittäiset pankkiasiat ja asioinnin sähköistä tunnistautumista käyttävissä julkisissa tai muiden kolmansien osapuolien tarjoamissa palveluissa etukäteen. Nordean kortilla voi nostaa käteistä ostosten yhteydessä etukäteen myös K-ruokakaupoista ja Neste K-asemilta, Tokmanneista ja R-kioskeilta ympäri Suomen.

Palvelukatko vaikuttaa Nordean palveluihin myös matkalla ja ulkomailla ollessa, niin kortteihin kuin verkko- ja mobiilipankkeihin. Matkalla olijoiden kannattaa maksaa hotellilaskut jo lauantaina, ja laivalle lähtijän kannattaa varata käyttöön tarpeeksi käteistä.

Tiedotamme ja muistutamme palvelukatkosta muun muassa verkkosivuillamme, verkkopankeissa, Twitterissä @Nordea_FI ja @Nordea_Aspa sekä Facebookissa.

Muistathan: Nordea ei koskaan lähetä sähköpostiviestissä linkkejä verkkopankkiin kirjautumista varten, emmekä kysele sähköpostitse tai puhelimitse pankkitunnuksia tai maksukorttien tietoja. Lue lisää tietoturvallisuudesta uutisessa Varo palvelukatkoon viittaavia huijausviestejä.